ועדת החקירה הפרלמנטרית בנושא האלימות בספורט, כנסת 15, פרוטוקול מספר 19, 2002-03-26 00:00

אבשלום וילן: צהרים טובים.

אבשלום וילן: בראשית, אני רוצה להתנצל על כך שהישיבה נדחתה בשבוע כתוצאה מהנסיבות העצובות שליוו את האירוע.

אבשלום וילן: אני פותח בזה את ישיבת ועדת החקירה הפרלמנטרית בנושא האלימות בספורט.

אבשלום וילן: הרשו לי בתחילה לחרוג מהפרוטוקול ולברך את חבר הכנסת איתן כבל, שזכה היום בבג"ץ חשוב.

אבשלום וילן: פעם שניה בהיסטוריה שבית-המשפט העליון דוחה חוק של הכנסת.

אבשלום וילן: לא אכנס פה כרגע לחילוקי דיעות פוליטיים.

אבשלום וילן: אני מניח שחבר הכנסת קרא לא יסכים עם חבר הכנסת איתן כבל או איתי.

אבשלום וילן: הבג"ץ נמשך כמדומני 3 שנים.

אבשלום וילן: אני מברך אותך.

אבשלום וילן: נעבור לנושא עצמו.

אבשלום וילן: לפני שנתחיל בישיבה, הייתי מבקש מהנוכחים להציג את עצמם.

אבשלום וילן: (הנוכחים מציגים את עצמם)

איוב קרא: אני באתי להציג את הפן האובייקטיבי בתוך העדה הדרוזית לגבי הפרשה הזאת וכיצד אפשר לסיים אותה ברוח הכי טובה, בלי להשאיר טעם רע בפה, לגבי עדה אצילה, שלא מכירה פרשיות כאלה.

אבשלום וילן: ברשותכם, אנחנו נעבור לנושא.

אבשלום וילן: לפני שבועיים לערך היה אירוע טרגי במשחק כדורגל במסגרת ליגה ג', שהסתיים כפי שהסתיים, עם שני הרוגים.

אבשלום וילן: אני אומר מראש, אנחנו איננו משטרת ישראל, אנחנו לא גוף חוקר ואנחנו לא בית משפט.

אבשלום וילן: אנחנו ועדה ציבורית של כנסת ישראל, ששמה לה למטרה להיאבק בתופעות האלימות בספורט.

אבשלום וילן: במקרה הזה, אנחנו רוצים קודם כל לברר את העובדות, ולנסות לגבש המלצות, איך יוצאים מאירוע כזה טרגי כדי שראשית, לא יקרו מקרים כאלה יותר ושנית, כדי להפיק לקחים ממה שקרה ולהמליץ לגופים המטפלים מה ניתן לעשות כדי להתקדם, כדי לחזור לספורט וכדי שהמקרה הזה יהיה באמת חד-פעמי ולא יחזור יותר.

אבשלום וילן: ברשותכם, מכיוון שבתחום העובדתי, מעבר למה שהתפרסם בעיתונות, אנחנו לא יודעים הרבה, הייתי מציע שנציגי משטרת ישראל יתארו את האירוע בהיבט שלהם, ולאחר מכן נוכל להיכנס לדיון עצמו.

איוב קרא: אולי אפשר לקרוא את דוח המשטרה.

יצחק כהן: אני אתן דיווח כרונולוגי לגבי המשחק.

יצחק כהן: אתחיל מכך שזה קרה במגרש בפקיעין.

יצחק כהן: זה משחק ביתי של בית-ג'אן אך לבית-ג'אן אין מגרש כדורגל ולכן נקבע שהמשחק ייערך בפקיעין.

יצחק כהן: כוח השיטור שנקבע למקום הוא 8 שוטרים, כולל קצין.

יצחק כהן: מפקד הכוח היה רב פקד בכיר, אדם מנוסה, ראש מחלקת סיור של תחנת כרמיאל.

יצחק כהן: לפני תחילת המשחק מפקד כוח  השיטור במקום שוחח בטלפון עם המפקד התורן המרחבי, שאחראי על כל המשחקים שצפויים בשבת.

יצחק כהן: התקבלה שיחת טלפון משוטר, שאנחנו מכירים אותו, אל מפקד הכוח במגרש, שטען כי יתכן שהמשחק הינו רגיש, מאחר והוא מכיר את אוהדי ינוח, שהם דומיננטיים.

יצחק כהן: זאת היתה הטענה שהתקבלה בטלפון ולכן מפקד כוח השיטור במגרש קרא למפקד תורן והם התחילו לנהל דיון כדי לבדוק האם באמת ישנה רגישות כלשהי.

יצחק כהן: המפקד התורן המרחבי הגיע למגרש עוד טרם התחלת המשחק ושוחח עם הנהלות שתי הקבוצות, גם של בית-ג'אן וגם של ינוח.

יצחק כהן: שתי ההנהלות היו תמימות דעים שהמשחק לא רגיש, שאין שום צפי להפרות סדר ושהכל יכול להיות רגוע, אין מה לדאוג.

יצחק כהן: בשלב זה ביציע היו בסך הכל 50 איש, הנוכחות היתה דלילה מאוד.

אבשלום וילן: האם הכניסה ליציעים היתה בתשלום?

יצחק כהן: לא. במגרשים כאלה לא גובים כסף, אין בדיקה ואין כלום.

יצחק כהן: נכנסים חופשי.

יצחק כהן: המפקד התורן תדרך את השוטרים, וגם מפקד הכוח תדרך את השוטרים במגרש.

יצחק כהן: החלוקה היתה: 4 שוטרים היו ביציע, בתוך הקהל, בין אוהדי ינוח לאוהדי בית-ג'אן, עוד שני שוטרים היו בחוץ ושמרו על ציר תנועה סטרילי ככל הניתן, כדי שתהיה אפשרות לצאת החוצה בשעת חירום, ועוד שניים היו בתוך המגרש: מפקד הכוח ושוטר נוסף.

יצחק כהן: סמוך לדקה ה-43 למשחק פנה השופט הראשי למפקד הכוח וטען שאוהדי ינוח מציקים לשופט הקו וביקש שוטרים בקרבתו.

יצחק כהן: מפקד הכוח הוריד את 4 השוטרים שהיו ביציעים ואת כוח התנועה שהיה בחוץ והכניס אותם לתוך המגרש, מול אוהדי ינוח.

יצחק כהן: זה מה שלמעשה הרגיע באותו רגע את המצב ואת התנהגות האוהדים.

יצחק כהן: במחצית השניה ההיערכות נשארה אותו דבר כי חששו שמא תהיה עוד פעם הפרעה לשופט הקו.

יצחק כהן: בדקה ה-60 השופט הוציא מאמן או חבר הנהלה של בית-ג'אן מחוץ למגרש, בעקבות הפרה כלשהי של כללי המשחק.

יצחק כהן: מפקד הכוח ליווה אותו אל מחוץ למגרש.

יצחק כהן: בדקה ה-65, לאחר תוצאת תיקו 1-1, שחקני ינוח הבקיעו שער נוסף.

יצחק כהן: אחד מחברי הנהלת בית-ג'אן התפרץ לעבר המגרש ובעט בשחקן שהבקיע את השער.

יצחק כהן: אז כמובן החלה המולה בתוך המגרש, בין השחקנים וההנהלות, וכן אוהדי בית-ג'אן זרקו אבנים וחפצים לתוך המגרש.

יצחק כהן: כוח שיטור שהיה במגרש הפריד בין הניצים, הצליח להרגיע את המצב והשופט כעבור 5 דקות חידש את המשחק.

יצחק כהן: בשלב זה מפקד הכוח העריך שהמצב חם אצל אוהדי שתי הקבוצות.

יצחק כהן: כבר אז אפשר היה לראות שהיציעים מלאים.

יצחק כהן: היו כ-300 אוהדי ינוח ועוד כ-150 אוהדי בית-ג'אן.

אבשלום וילן: הם ישבו זה מול זה או שאוהדי שתי הקבוצות ישבו ביחד?

יצחק כהן: יש אמנם הפרדה אבל חלק מהאוהדים סמוכים למדי זה לזה.

נעמאן חמדן: המגרש דומה במבנהו לשולחן הזה.

נעמאן חמדן: בקצהו הצפוני ניצב קיר בגובה 15 מטר, כך שאין קשר עין ישיר בין מה שנמצא למעלה לבין מה שנמצא למטה.

נעמאן חמדן: בקצה הירידה יש התנקזות ושם ביציאה חייבים האוהדים להיפגש, מעבר למגרש.

יצחק כהן: כבר אז היתה שוב פנייה של מפקד הכוח לשתי ההנהלות, שירגיעו את המצב, ולא משנה באיזה תוצאה יסתיים המשחק.

יצחק כהן: הוא גם ביקש מהנהלות שתי הקבוצות שיבקשו מהשחקנים בסיום המשחק להתחבק, ללחוץ ידיים ולצאת מחובקים, כדי שזה ירגיע את הקהל למעלה.

יצחק כהן: התחושה של מפקד הכוח היתה, מהניסיון שלו, שהולך להיות מצב חם ולכן הוא הזעיק גם כוח תגבור נוסף למגרש, כוח מרחבי, שלמעשה סיים את תפקידו באזור משגב והיה בתנועה כלפי מעלה.

יצחק כהן: תוצאת המשחק היתה 2-1 לטובת ינוח.

יצחק כהן: בסיום המשחק אכן השחקנים וההנהלה התחבקו ביניהם.

יצחק כהן: כמו שנאמר פה, בצד הדרומי יש מפגש בלתי נמנע של שתי קבוצות האוהדים.

יצחק כהן: אוהדי בית-ג'אן נעו לכיוון פתח המגרש, בדרכם החוצה ומחו על תוצאות המשחק.

יצחק כהן: מצד שני, אוהדי ינוח יצאו בשירה ובתופים לכיוון פקיעין.

יצחק כהן: בשלב זה הכוח המשטרתי התארגן בפתח השער כדי למנוע כניסה של אוהדי בית-ג'אן מהשער אל תוך המגרש, כי הם מחו על תוצאת המשחק ומאוד כעסו.

יצחק כהן: בשלב זה השחקנים והשופטים עדיין היו בחדרי ההלבשה.

יצחק כהן: מפקד הכוח סגר את השער הראשי והשאיר שם שוטרים כדי למנוע כניסה בכוח פנימה.

יצחק כהן: כאשר הכוח יצא מהמגרש לכיוון הצומת, בצד הדרומי, הכוח המשטרתי חטף מטח אבנים מצד אוהדי ינוח במשך מספר דקות.

יצחק כהן: כנראה שהם התכוונו לידות אבנים באוהדי בית-ג'אן אבל היות והשוטרים היו חיץ, אז הם חטפו.

יצחק כהן: בשלב זה היו בשטח 8 שוטרים.

יצחק כהן: מפקד הכוח ניסה להפסיק את ידוי האבנים.

יצחק כהן: בשלב מסוים הבינו אוהדי ינוח שמדובר בשוטרים ואכן הפסיקו לידות אבנים והסבירו בצעקות שירו עליהם.

יצחק כהן: דקה לפני כן שמע מפקד הכוח צרור יריות במקום.

יצחק כהן: מפקד הכוח התקדם וראה רכב אופל אסקונה מנופץ, קרוב מאוד לאוהדי ינוח, כשאנשים רוגמים אותו באבנים.

יצחק כהן: בדיעבד הסתבר שזה הרכב ששייך לאותו אדם שירה בנער.

יצחק כהן: מפקד הכוח לא ראה שום פצוע במקום.

יצחק כהן: נאמר לו שנער בן 17 נפצע בראשו ונלקח לבית-החולים ושעוד אדם נפצע בכתף, אבל פצועים לא היו בשטח כי הם כבר נלקחו.

יצחק כהן: עד לשלב זה, עוד לא הגיעו כוחות תגבור.

יצחק כהן: אוהדי ינוח החלו לנוע לכיוון אוהדי בית-ג'אן במטרה לתקוף אותם ולתפוס את היורה.

יצחק כהן: היתה התלהמות מצד אוהדי ינוח, זעם קשה מאוד והם התפרצו לכיוון אוהדי בית-ג'אן.

יצחק כהן: היה חשש שהמצב ילך ויחמיר.

יצחק כהן: הקומץ הקטן של השוטרים דחף אותם בכוח וחטף מטר אבנים.

אבשלום וילן: כל זה עדיין כשהשוטרים נמצאים במגרש, או ביציאה מהמגרש, במגרש החניה?

יצחק כהן: 6 שוטרים כבר יצאו החוצה.

יצחק כהן: במגרש נשארו 2 שוטרים בלבד.

יצחק כהן: השחקנים והשופטים היו עדיין בפנים, בחדרי ההלבשה, וטרם יצאו.

יצחק כהן: אני מדבר על כ-20 דקות לאחר סיום המשחק.

אבשלום וילן: מתי היה הירי?

יצחק כהן: ממש עם סיום המשחק, כ-4 דקות מסיומו.

יצחק כהן: כאשר האוהדים החלו לצאת החוצה נשמעו צרורות.

אבשלום וילן: ורק כעבור דקה למפקד הכוח נודע, מאוהדי ינוח, שהיה ירי?

יצחק כהן: הוא שמע את הצרור וכשהוא התקרב לשם השוטרים חטפו מטר אבנים.

יצחק כהן: לאחר כ-2-4 דקות הפסיקו לידות אבנים על השוטרים ואז הוא שמע מהם צעקות: "ירו עלינו, ילד נפצע".

אבשלום וילן: הילד נלקח מיידית לבית-חולים?

יצחק כהן: הילד נלקח על-ידי תושב המקום ברכב פרטי ישר לבית-החולים.

יצחק כהן: השוטרים דחפו את אוהדי ינוח לכיוון הצומת.

יצחק כהן: הם נעזרו בנכבדים מהכפר, כולל ראש המועצה שהיה במקום, ובהנהלת הקבוצה שסייעו לשוטרים.

יצחק כהן: כל אוהדי ינוח הובלו לכיוון מפעל הבלוקים, לא רחוק משם.

יצחק כהן: בשלב זה הגיעו כבר 7 שוטרים נוספים עם קצין ממשחק אחר שהסתיים הרבה לפני כן, שבאו לסייע לשוטרים שנמצאו במקום.

יצחק כהן: מפקד הכוח פינה את שחקני ינוח ואת השופטים מהמגרש ושלחם לבתיהם.

יצחק כהן: הם לא עמדו בסכנה כי בסך הכל התוצאה היתה לטובת ינוח ומי שבאותו רגע התלהם היו דווקא אוהדי ינוח.

יצחק כהן: בתוך המגרש חדרי ההלבשה נשארו ריקים.

יצחק כהן: בשלב מסוים, כדי למנוע פגיעה באוהדי בית-ג'אן ובשחקני בית-ג'אן, מפקד הכוח ראה שיש תזוזה אדירה מכיוון הכפר לכיוון המגרש והחליט להכניס את השחקנים ואת האוהדים שלא הספיקו להימלט מהמקום לתוך חדרי ההלבשה, שהיו פנויים.

יצחק כהן: הוא נעל אותם בפנים על מנת למנוע פגיעה בהם.

יצחק כהן: נעשו נסיונות להרגיע את אוהדי ינוח, ללא תוצאות, באמצעות ראש המועצה, נכבדים וחברי הנהלה, שוטרים ללא מדים וכולי.

יצחק כהן: מפקד הכוח ראה זרימה גדולה של אנשים מינוח לצד המזרחי של המגרש, להוטים וכעוסים, בכוונה לתקוף את אוהדי בית-ג'אן.

יצחק כהן: בשלב זה הבנו שבכפר נפוצה שמועה שהילד נפטר ובעקבותיה החלה זרימה של אנשים מהכפר לכיוון המגרש והיתה ממש סכנה לאותו קומץ שחקנים ואוהדים של בית-ג'אן, שמא יפגעו בהם ויעשו בהם לינץ'.

יצחק כהן: כל הכוח המשטרתי בשלב זה הוסט לתפוס את השערים על מנת להגן על תושבי בית-ג'אן.

יצחק כהן: עשרות תושבי ינוח פרצו את השער המזרחי של המגרש בסופו של דבר, נכנסו לתוך המגרש ורצו בסערה לכיוון חדרי ההלבשה.

יצחק כהן: הנכבדים וראש המועצה, כולם ניסו להוציא אותם החוצה.

יצחק כהן: היית יכול לראות קטטות קטנות כאלה בתוך המגרש, לא עם אוהדי בית-ג'אן אלא בין אנשי ינוח לבין עצמם, בין אלה שרצו לעצור את ההתפרעות לבין אלה  שרצו לתקוף.

יצחק כהן: בשלב מסוים למפקד הכוח היה רעיון, ולדעתי הרעיון הזה הציל הרבה מאוד אנשים.

יצחק כהן: הוא אמר לאוהדים שאין שם יותר אף אחד מבית-ג'אן, לא במגרש ולא בחדרים, כך שהם סתם רבים ומשתוללים.

יצחק כהן: ברגע שהם שמעו את זה, התחילה להיות רגיעה במקום.

יצחק כהן: גם לראש המועצה היה רעיון מעולה, הוא אמר לכולם שייערך מפגש בבית-העם בכפר בעוד מספר דקות.

יצחק כהן: שני הדברים האלה יחד גרמו לרגיעה במקום ולעזיבת אוהדי ינוח לכיוון הכפר.

יצחק כהן: אז הגיע גם מפקד תחנת משטרת מעונה, שהמגרש נמצא בשטח האחריות שלה, ראש המשרד שם ועוד 4 ניידות, שמנו כ-10 שוטרי נוספים.

יצחק כהן: נעשו פעולות שונות.

יצחק כהן: השחקנים והאוהדים של בית-ג'אן פונו מחדרי ההלבשה בשיירה החוצה לאחר שאוהדי ינוח עזבו את המקום.

יצחק כהן: במקביל קיבלנו את שמו של החשוד בביצוע ירי, תושב בית-ג'אן, שזה כפר תחת שליטה שלי.

יצחק כהן: שלחתי מייד ניידת לכיוון הכפר כדי לנסות לאתר אותו וגם אני התחלתי במהירות לעלות לעבר הכפר.

יצחק כהן: עוד כשהייתי בעליות לכפר בית-ג'אן נמסר לי על-ידי ניידת, שהודיעו להם על אדם שניסה להתאבד בצד המזרחי של הכפר בית-ג'אן.

יצחק כהן: הגעתי למקום ועוד ראיתי את הפצוע מדמם.

אבשלום וילן: זה כבר היה לאחר גמר האירועים במגרש, לאחר שאנשי ינוח חזרו לביתם?

אבשלום וילן: אז קיבלת הודעה שהיה ניסיון התאבדות בבית-ג'אן?

יצחק כהן: אחרי ששלחתי ניידת לחפש אותו, כדי לעצור אותו, שמא תהיה התלהמות נוספת, כי המעצר בדרך כלל "משחרר אוויר" וגורם לרגיעה, קיבלנו הודעה מאחד מאנשי הכפר שאדם ניסה להתאבד.

יצחק כהן: הבנו שיכול להיות שמדובר באותו אדם.

יצחק כהן: כאשר הגענו למקום הסתבר שזה היורה, שירה לעצמו כדור בתוך הפה ושכב במקום מתבוסס בדמו.

יצחק כהן: פינו אותו וכמובן אנחנו יודעים את התוצאות, ששניהם לאחר יומיים מתו.

יצחק כהן: אלה הן העובדות, זה מה שהיה במקום.

יצחק כהן: אני יכול להגיד, מתוך ניסיון שלנו במשחקים של ליגות נמוכות במגרשי כדורגל, שאין שבת שגומרים משחק בלי ידויי אבנים ובלי פציעות.

יצחק כהן: המשחקים קשים מאוד.

יצחק כהן: הקצאת השוטרים במגרשים האלה קטנה מאוד.

יצחק כהן: אנחנו לא מצליחים לעמוד בפרץ הקהל שם וקשה מאוד לאבטח אותם.

יצחק כהן: כנראה שמשהו בתרבות של הקבוצות הנמוכות לוקה.

יצחק כהן: ניתן לומר שמעל 50% מהמשחקים נגמרים בידויי אבנים.

יצחק כהן: צריך למצוא איזה פיתרון.

יצחק כהן: צריך להעניש די חזק את הקבוצות האלה כדי לגרום להרתעה בהמשך.

אבשלום וילן: איך זה הגיע אדם עם נשק למגרש?

אבשלום וילן: האם זה תופעה מקובלת במגרשים בליגות הנמוכות?

יצחק כהן: קודם כל, זה אנשי משטרה.

יצחק כהן: אנשי משטרה מעולם לא מורידים את הנשק.

אבשלום וילן: הוא היה במדים?

יצחק כהן: הוא לא היה במדים, אבל הוא רשאי לשאת נשק עליו מכוח החוק גם כשהוא לא במדים.

יצחק כהן: אנשי משטרה לא מורידים מעליהם את הנשק.

אבשלום וילן: האם זה תופעה מקובלת ששוטרים שאינם בתפקיד מגיעים כאוהדים למשחקים בליגות נמוכות עם הנשק?

יצחק כהן: כן, שוטר מגיע בדרך כלל עם נשק.

אבשלום וילן: האם במחוז שלכם היו מקרים דומים של פרץ כזה של אלימות, או של שימוש בנשק בשנים האחרונות?

יצחק כהן: שימוש בנשק - לא.

יצחק כהן: זה משהו מאוד יוצא דופן.

יצחק כהן: לעומת זה, ידויי אבנים - זה מאוד שכיח.

איתן כבל: אלימות היא דבר מאוד שכיח בליגות הנמוכות.

איתן כבל: כמעט אין  שבת שאין מאבקים ומכות.

איתן כבל: זה שעד היום זה לא הסתיים באסון, כמו לצערנו במקרה הנוכחי, זה רק עניין של מזל, לא מעבר לכך.

איתן כבל: זאת לא תופעה של השנים האחרונות.

איתן כבל: אני זוכר את עצמי הולך למשחקים כשהפועל ראש העין עוד היתה בליגה ב'.

איתן כבל: הולכים לא רק כדי לשחק אלא גם כדי ללכת למכות.

איתן כבל: זה חלק מאיזה נורמה שסובבת את האווירה בליגות הנמוכות.

אבשלום וילן: תיארתם שבעצם היה מעין גיא ניקוז, שלמקום אחד התרכזו כל האוהדים.

אבשלום וילן: ידעתם שיש מתיחות, מאחר והיו כבר אירועים תוך כדי המשחק.

אבשלום וילן: למה לא הוצאתם קודם את אוהדי הקבוצה הביתית ורק לאחר מכן את האוהדים של הקבוצה השניה?

אבשלום וילן: למה האוהדים יצאו ביחד?

יצחק כהן: הם לא יצאו ביחד.

יצחק כהן: בשלב מסוים ביציאה מטבע הטופוגרפיה של המקום ישנו מין חיבור כזה.

יצחק כהן: זה לא בגלל שמוציאים את שתי קבוצות האוהדים ביחד.

יצחק כהן: אגב, אנחנו עושים ויסות, קודם כל מוציאים קבוצת אוהדים אחת ולאחר מכן את השניה.

יצחק כהן: אבל פה, לאחר הירי, היתה התלהמות גדולה.

אבשלום וילן: כמה דקות לאחר גמר המשחק היה הירי?

יצחק כהן: הירי היה דקות בודדות לאחר סיום המשחק.

אבשלום וילן: לאחר שאוהדי ינוח יצאו, האם אוהדי בית-ג'אן כבר היו בחוץ?

יצחק כהן: חלק מהם היו בחוץ אך לא כולם, ואז היה ירי.

אבשלום וילן: זה מה שאני שואל, מדוע בעצם, כשהיה משחק כזה חם, לא הפרידו, שקודם אוהדי ינוח יוצאו, שגם ניצחו במקרה והם יותר קרובים, ואז כשהיה מתפנה מגרש החניה היו מוציאים גם את אוהדי בית-ג'אן?

יצחק כהן: אתה מדבר על מגרש שהוא לא מגרש אולימפי, שבו אתה יכול לסגור שערים.

יצחק כהן: זה מגרש פתוח.

יצחק כהן: זאת הבעיה בליגות הנמוכות.

איוב קרא: הבעיה היא רמת המתקנים.

איתן כבל: יש לי שאלה בהמשך לדברים שאמרתי קודם.

איתן כבל: לאור העובדה שתופעת האלימות בליגות הנמוכות, ולעתים אלימות קשה, היא לא תופעה חדשה, האם אין לכם איזה מאגר, או קשר ישיר עם ההתאחדות לכדורגל, לדעת איפה יש משחקים חמים?

איתן כבל: יש משחקים בהם המכות והאלימות נשנים וחוזרים במחזוריות.

איתן כבל: אני חוויתי את זה ממקומות אחרים אבל אני מניח שזה אותו דבר בליגה.

איתן כבל: אני לא יודע מה מערכת היחסים הספורטיביים בין ינוח לבין בית-ג'אן אבל אני מניח שהתלהטות היצרים לא היתה רק בגלל איזה צירוף מקרים אלא גם בשל התפתחות של מסורת והיסטוריה, שגם אנשים אוהבים לטפח אותה.

איתן כבל: במקרה זה מדובר ביחסים בין ינוח לבית-ג'אן אבל אני זוכר את היריבות שהיתה בזמנו בין הפועל ראש העין לבין הפועל כפר שלם.

איתן כבל: יש לעתים תחרות שיוצרת מצב שלא יתכן שמשחק יגמר בלי מכות.

איתן כבל: אם אין מכות, כאילו לא היה משחק.

איתן כבל: האם אי אפשר ליצור איזה סוג של מאגר מידע?

איתן כבל: בסך הכל הרי זה לא כל המשחקים.

איתן כבל: צריך ליצור מאגר, בקשר עם ההתאחדות לכדורגל, שיידעו שבמשחקים האלה צריכים להיות יותר מ-8 שוטרים כי יש סבירות גבוהה שהמשחק עלול להסתיים באלימות כזאת או אחרת.

איתן כבל: אז מבצעים לפני המשחק פעולות מסוימות, קוראים להנהלות הקבוצות, ומעבר לכך לעתים גם מתגברים את כוח המשטרה במשחקים מסויימים.

איתן כבל: אני מודע למצב הלא פשוט שבו מתחבטת המשטרה בצפון אבל, אדוני יושב-ראש הוועדה, זה נכון לגבי כל הקבוצות בליגות הנמוכות, מדן ועד אילת.

איתן כבל: זה לא תופעה שהיא יחודית רק לליגה הצפונית בליגה ב', או לליגה דן-צפון, או לליגה ג'.

חיים צימר: חבר הכנסת כבל, בגדול, צודק.

חיים צימר: צריך רק לזכור דבר אחד.

חיים צימר: אנחנו רגילים לליגת העל, שם יש 12 קבוצות.

איתן כבל: אני בראש העין רגיל גם ל"מגרש היקפי", שבאים לראות משחק ועומדים לכל אורכו.

חיים צימר: בכל אופן, כל שבת נערכים מאות משחקים בליגות הנמוכות.

חיים צימר: יש תיאום די טוב עם המשטרה.

חיים צימר: אנחנו עובדים בנושא הזה ביחד.

חיים צימר: דרך אגב, הכיסוי הכספי של השוטרים בליגות הנמוכות הוא דרך מועצת ההימורים.

חיים צימר: הדבר היחידי שההתאחדות לכדורגל עושה, מעבר לענישה, אם קורה אירוע ומגיע דוח של השופט - הרבה קבוצות מקבלות עונשים, משחקי רדיוס, הרחקה וכל מה שניתן לעשות, בצורה הקשה ביותר.

חיים צימר: אנחנו מצביעים על רגישות, כשאנחנו יודעים שזה משחק חשוב בליגה, לדוגמה על מיקום או על ירידה וכולי.

חיים צימר: המשחק מסומן אצלנו ולאור זה המשטרה גם מגבה את המשחק.

חיים צימר: צודק חברי מהמשטרה, היו שם 8 שוטרים, שזה גם לא רגיל כי יש משחקים בליגות האלה שבהם לפעמים אין כלל כוח שיטור.

חיים צימר: מציבים שוטרים וכמו כן יש גם הגנה מרחבית על-ידי כיתת כוננות.

חיים צימר: כלומר, יש התרעה כלשהי מהצד שלנו לגבי פוטנציאל לאלימות.

חיים צימר: אבל צריך לזכור, אני חוזר ואומר, האירוע קרה מחוץ למגרש לאחר סיום המשחק.

חיים צימר: זה קרה לאחר שהאוהדים כבר יצאו החוצה.

חיים צימר: צדק ידידי, אנחנו לא זוכרים שקרה בשנים האחרונות מקרה חריג מהסוג הזה.

חיים צימר: מכות - כן, אבנים - כן, על זה אנחנו קוראים כל יום ראשון בעיתונים.

חיים צימר: אבל עוד פעם, אנחנו צריכים לזכור שמדובר בעשרות משחקים, אפילו מאות שחקים שנערכים בליגות האלה.

חיים צימר: יש איזה סימון למשחקים רגישים, יש איזה התרעה.

חיים צימר: יכול להיות שצריך לחזק את זה.

חיים צימר: מעבר לכך, חבר הכנסת וילן, צריכה להיות הסברה.

אבשלום וילן: תיכף ניכנס לכל הפתרונות.

אבשלום וילן: אני רק רוצה לומר דבר אחד.

אבשלום וילן: מבחינתי, לא רק כיושב-ראש ועדה, אין כמעט שום משמעות לשאלה אם זה קרה תוך כדי המשחק או בגמר המשחק.

אבשלום וילן: העובדה היא שסביב משחק כדורגל מסוים קרה אסון כזה כבד.

אבשלום וילן: תפקיד המשטרה, תפקיד המארגנים, האחריות היא בעצם מכניסת הקהל למשחק ועד חזרתו הביתה.

אבשלום וילן: מה שקרה פה  - במקרה זה קרה פה ולא שם.

אבשלום וילן: אני מבין, אנשי בית-ג'אן, שלכם יש איזה קלטת שצולמה בשעת המשחק.

אבשלום וילן: אנחנו נצפה בה ואחרי זה נקיים דיון.

אבשלום וילן: אני רוצה קודם כל לראות מה אירע.

כמאל עטילה: זה קלטת שצולמה על-ידי צלם חובב מינוח.

כמאל עטילה: לקלטת עשו עריכה מסויימת.

כמאל עטילה: מבליטים קטעים שבהם בית-ג'אן אשמים ואת פעולת המשטרה, כפי שהסביר מפקד משטרת כרמיאל.

כמאל עטילה: הוא אכן הציג במדויק את העובדות וגם רואים את זה בקלטת.

כמאל עטילה: אני כאן מייצג את בית-ג'אן ואין לי שום כוונה להגיד רק דברים אנוכיים.

כמאל עטילה: אני רוצה להבהיר שהקלטת עברה איזה עריכה על-ידי הצלם.

יוסף קארוט: במקרה מר כמאל עטילה היה חניך שלי.

יוסף קארוט: מאיפה קיבלת את הקלטת?

כמאל עטילה: מהצלם שלכם.

יוסף קארוט: זה אומר שבעצם הקלטת הועברה גם אליך.

יוסף קארוט: אני מציע ליושב-ראש הוועדה שנראה את הקלטת ואחר-כך ניכנס לדיון.

אבשלום וילן: אני מניח שהקלטת נערכה.

אבשלום וילן: אנחנו פשוט רוצים לראות מה קרה.

אבשלום וילן: אנחנו לא נחרוץ על-פיה דין וזה גם לא מוצג משפטי.

אבשלום וילן: אנחנו לא נקיים פה חקירה משטרתית.

יוסף קארוט: אני אומר לך כנציג ציבור, חבר הכנסת איוב קרא ואני, כיושב-ראש ועדת החינוך, מייצגים את העדה הדרוזית.

יוסף קארוט: לא ניתן למשחק הזה ליצור מלחמה בתוך העדה הדרוזית, בעידן שהמדינה נמצאת במלחמה.

יוסף קארוט: לא אתן לא למר כמאל עטילה, לא למר עאמר סיף ולא לאף אחד להתסיס.

יוסף קארוט: אנחנו נשמע מה אירע.

יוסף קארוט: בסופו של דבר יש לנו ועדת סולחה, שאני עומד בראשה, ואנחנו מתקדמים.

יוסף קארוט: לא טוב שנעשה פה דבר חובבני.

יוסף קארוט: אנחנו נוקיע את האלימות, אנחנו נעשה הכל.

יוסף קארוט: אני אומר כראש רשות, לא ניתן שום תמיכה לשום קבוצה שתנצל את מעמדה כדי לעשות אלימות.

יוסף קארוט: אנחנו בעידן של "לעשות ספורט למען הספורט".

יוסף קארוט: אי לכך אני מבקש ממר כמאל עטילה ומכולם לשמוע את העובדות.

יוסף קארוט: בעצם השאלה אם נתקדם תלויה בנו כאן.

יוסף קארוט: גם האבא של הנרצח מיאן לקבור את הבן שלו עד שיבוא גם האבא של הרוצח, האב של השוטר שירה.

יוסף קארוט: אני מתקן את קצין המשטרה - זה לא היה צרור אלא זה היה בודדת באקדח.

יוסף קארוט: אם היה צרור, היתה לחיצה אחת.

יוסף קארוט: בעצם הוא לחץ 5 כדורים.

יוסף קארוט: אני לא בא ללבות את היצרים.

יוסף קארוט: אנא מכם, אני מבקש בשמי, בשם העדה, בשם חבר הכנסת איוב קרא, בשם כולנו, בואו נתמקד בשמירה על בנינו, לשמור על העדה, לשמור על האחדות.

יוסף קארוט: אנחנו נלמד מהמקרה הזה.

יוסף קארוט: ביקשתי גם ממפקד המרחב במשטרה לחקור עד תום את העניין.

יוסף קארוט: אנחנו, כפרנסי הישוב, נעשה את המירב כדי להרגיע את הרוחות.

יוסף קארוט: לא נחכה לאירוע הבא.

יוסף קארוט: צריך למנוע וללמוד מהמקרה הזה.

אבשלום וילן: אדוני ראש המועצה, אני מקבל את דבריך במלואם.

אבשלום וילן: אנחנו במפורש באים פה לנסות לברר את מה שאירע כדי שדברים כאלה לא יקרו.

אבשלום וילן: שום אירוע ספורטיבי לא שווה קיפוח חייו של צעיר אחד, של מבוגר אחד או של ילד אחד.

אבשלום וילן: אנחנו פשוט רוצים להתרשם ממראה עיניים מה היה.

אבשלום וילן: אני לא מתייחס בכלל לשיקולים, עריכה כזאת או עריכה אחרת.

אבשלום וילן: אנחנו פשוט רוצים להתרשם.

אבשלום וילן: אחרי זה נמשיך בדיון.

אבשלום וילן: (הקרנת סרט וידיאו של מהלך המשחק)

עאמר סיף: בצד המערבי יושבים האוהדים.

עאמר סיף: זה הילד שנהרג, שיושב על הסלעים, בחלק הצפוני.

עאמר סיף: כאן רואים את המשטרה מגיעה, 10 דקות לפני המשחק.

נעמאן חמדן: אגב, ראוי לציין את השופט, איתמר מהוד השרון.

איתן כבל: האם מצלמים כל אחד מהמשחקים או שבמקרה צילמו את המשחק הזה?

זידאן זידאן: מצלמים כל משחק, אבל את זה במיוחד, כי הוא היה משחק העונה.

אבשלום וילן: משדרים את זה לאחר מכן בערוצים המקומיים.

עאמר סיף: בשלב כלשהו, כפי שאמר נציג המשטרה, עוד במחצית הראשונה, השופט ביקש לשלוח שוטרים לצד המערבי, עקב תנודות של הקהל בחלק המערבי.

עאמר סיף: לא היה פה משהו מיוחד.

עאמר סיף: שחקני ינוח לבושים באדום.

עאמר סיף: הכחולים הם שחקני בית-ג'אן.

עאמר סיף: כאן נכבש השער והתוצאה היא 2-1 לינוח.

עאמר סיף: השחקן שכבש עומד ליד הספסל של בית-ג'אן ומחבקים אותו.

עאמר סיף: זה האיש שמנסה לפגוע בשחקן שהבקיע.

עאמר סיף: בשלב הזה 8 השוטרים היו בפנים, מתחת ליציע האוהדים של בית-ג'אן.

עאמר סיף: משם התחילה זריקת האבנים והחפצים.

אבשלום וילן: האם השוטר עצר את האדם עם הכובע הירוק שבעט בשחקן המבקיע?

עאמר סיף: השופט ביקש להוציא אותו מחוץ למגרש, וכך עשו.

יצחק כהן: אתה לא יכול במצב כזה לעצור מישהו.

אריק הניג: אז תרשום את שמו ותעצור אותו לאחר מכן.

יצחק כהן: בשביל שתוכל לעצור אותו צריכה להיות מוגשת תלונה.

יצחק כהן: בתוך המגרש - השופט קובע מה לעשות.

יצחק כהן: כשהשופט אמר להוציא אותו, הוציאו אותו החוצה.

יצחק כהן: אם האדם שנפגע יגיש תלונה לאחר מכן, נטפל בה כמובן.

זידאן זידאן: אותו אדם שבעט במבקיע השער הוא נכה צה"ל.

אבשלום וילן: אנחנו רוצים להתרשם מהעובדות, בלי פרשנויות.

אבשלום וילן: אחרי זה ניכנס לדיון.

עאמר סיף: השחקן של הפועל ינוח כאן שרוע ושחקן מבית-ג'אן מגיע אליו ומתחיל לבעוט לו בראש.

עאמר סיף: השופט הוציא לו כרטיס אדום.

עאמר סיף: עשר דקות לפני סיום המשחק אנחנו בהנהלה ביקשנו מכל אוהדי ינוח לעלות לרכבים ולנסוע לכפר, לא להישאר במגרש.

עאמר סיף: אתם רואים בקלטת איך הם הולכים לכיוון הרכבים שלהם בדרכם לעזוב את המגרש.

אבשלום וילן: מר עטילה, מה לך יש בקלטת?

כמאל עטילה: אותו דבר, קלטת ערוכה.

כמאל עטילה: כולם יודעים שזה ערוך.

כמאל עטילה: מה שטוב לאנשים - מראים.

כמאל עטילה: מה שלא טוב - לא מראים.

עאמר סיף: זה סיום המשחק.

עאמר סיף: ברקע רואים את אוהדי ינוח הולכים בדרכם לרכבים שלהם.

עאמר סיף: רואים ששחקני שתי הקבוצות התחבקו בתוך המגרש.

אבשלום וילן: איפה חדרי ההלבשה?

עאמר סיף: ליד היציע של אוהדי בית-ג'אן.

עאמר סיף: האוהדים מופרדים לגמרי במגרש.

כמאל עטילה: זה אירוע מצער מאוד.

כמאל עטילה: רציתי להתחיל במשפט אחר ולומר שאני שולח תנחומים לשתי המשפחות.

כמאל עטילה: זה יותר חשוב מאשר לדון עכשיו מי צודק.

כמאל עטילה: כתוב בדוח השופט (בסעיף מס' 1) שבדקה ה-65 למשחק מר עדנאן עמר הורחק מתחומי המגרש, עוד לפני שהרחיקו את מנהל בית-ג'אן, לאחר שהתפרץ לעבר בית-ג'אן.

כמאל עטילה: לדעתי מה שקרה בין האוהדים הוא כתוצאה ממה שקרה בתוך המגרש, כתוצאה מכך שמנהל הקבוצה עדיין לא מבין מה זה ספורט הוגן ומה זה ספורט שיכול לשמור על חיי בני אדם.

כמאל עטילה: מה שקרה בתוך המגרש היה בין אוהדים.

כמאל עטילה: אם ההנהלות של שתי הקבוצות וגם השחקנים, שיודעים מה זה ספורט, מה זה ניצחון ומה זה הפסד, היו מבהירים שספורט מקרב לבבות - זה היה עושה את ההבדל.

כמאל עטילה: במגרש הזה היה מסר הפוך, וזה מאוד מצער.

כמאל עטילה: אני מדבר כאיש בית-ג'אן.

כמאל עטילה: אני מציע להעניש גם את הנהלת בית-ג'אן וגם את הנהלת ינוח.

כמאל עטילה: לא באתי להגן פה על אף אחד.

כמאל עטילה: לדעתי שתי ההנהלות אשמות.

כמאל עטילה: מי התחיל?

כמאל עטילה: אנחנו לא בגן ילדים.

כמאל עטילה: התוצאה היא מאוד כואבת.

כמאל עטילה: התוצאה ממש טראגית.

כמאל עטילה: לפי דעתי צריך ללמוד איך להתנהג בתוך מגרש כדורגל כי האוהדים הם חלק מהמשחק.

כמאל עטילה: והערה למנכ"ל ההתאחדות לכדורגל: התשובה לא יכולה להיות שזה אירע אחרי המשחק.

כמאל עטילה: זה חלק מהמשחק.

כמאל עטילה: ב-25.11 היה משחק בין בית-ג'אן לינוח, אותו שפט השופט יעקב רקטוש.

כמאל עטילה: המשחק התקיים בינוח.

כמאל עטילה: גם באותו משחק היה אירוע קשה.

כמאל עטילה: לצערנו לא למדנו לקחים ולא היינו ערוכים בהתאם.

כמאל עטילה: באותו משחק השופט נפגע וקיבל טיפול בבית-חולים.

כמאל עטילה: למה אז לא קבעו משחק רדיוס?

כמאל עטילה: למה לא קבעו משחק בלי אוהדים?

אבשלום וילן: מי פגע בשופט בסיבוב הראשון?

יצחק כהן: השופט לא נפגע.

כמאל עטילה: הוא טופל בבית-חולים לאחר שנפגע.

כמאל עטילה: אני אומר דברים עובדתיים ואתה יכול לברר ולקרוא את הדוח הקשה שנכתב על-ידי השופט.

כמאל עטילה: ועדת המשמעת של ההתאחדות העמידה לדין את ינוח והיא קיבלה עונש על תנאי של הפחתת שתי נקודות.

כמאל עטילה: בדוח אותו משחק כתוב ששעתיים לאחר תום המשחק שחקני בית-ג'אן עוד היו במגרש והם הוצאו בדרך אחורית.

כמאל עטילה: נזרק לחדר ההלבשה שלהם רימון עשן.

כמאל עטילה: קבוצת ינוח הוזמנה לוועדת משמעת בהתאחדות לכדורגל וקיבלה עונש חמור.

כמאל עטילה: אני לא רוצה להגיד עכשיו שינוח לא בסדר או שבית-ג'אן לא בסדר.

כמאל עטילה: לדעתי יותר חשוב לברר למה לא ישבה ועדה, למדה והפיקה לקחים.

כמאל עטילה: למה לא היינו ערוכים בהתאם למשחק הבא, שבפועל היה טראגי?

כמאל עטילה: המשחק בנובמבר הסתיים בתוצאה 1-0 לבית-ג'אן.

כמאל עטילה: בינוח אנחנו משפחה אחת.

כמאל עטילה: אני מכבד את מה שאמר ראש המועצה.

כמאל עטילה: האסון כבר קרה אבל כולנו צריכים להפיק לקחים, לעבוד יחד ולשלב ידיים כדי שזה לא יקרה שוב.

כמאל עטילה: אני לא מאשים אף אחד.

כמאל עטילה: אני חושב שמה שקרה הוא מצער מאוד וצריך ללמוד לקחים.

איוב קרא: אדוני היושב-ראש, מכובדי, באתי כי חשוב לי שלשני המקומות האלה יחזרו הרגיעה והסדר.

איוב קרא: חשוב לי גם דימוי העדה הדרוזית, שמעולם לא היו בה מקרים דומים למה שראינו לצערי.

איוב קרא: גם חשוב לי הספורט, מכיוון שהיתה לי הזכות להיות שחקן הכדורגל הראשון בליגה הבכירה של הכדורגל בישראל.

איוב קרא: זה כמה כובעים יחד: גם כחבר כנסת, גם כספורטאי לשעבר וגם כדרוזי.

איוב קרא: כאב לי, כואב לי ואני עד היום בטראומה בשל הפרשה הזאת, גם כישראלי וגם כדרוזי.

איוב קרא: זה מאוד מקומם.

איוב קרא: זה יוצר אווירה מאוד לא נוחה לכולנו, שדברים כאלה יכולים לקרות בספורט.

איוב קרא: ישבנו כמעט יומיים בינוח והיה מצב מאוד מיוחד.

איוב קרא: נכון, אנחנו חיים בתוך מדינת ישראל אבל צריך לנסות להבין את המנטליות של האנשים שחיים בכפרים הללו.

איוב קרא: לפעמים אפשר בדרך מסוימת לפתור בעיות או להסיק מסקנות ולהפיק לקחים בצורה זאת או אחרת כדי להרגיע את הרוחות, לאו דווקא בצורת ענישה.

איוב קרא: אני רוצה להעלות על נס את ההתנהגות המופתית של משפחת ההרוג, שעשתה מעשה אצילי מבחינה הומנית.

איוב קרא: אני יכול להעיד שבעזרת מר יאסר עטילה, ראש מועצת ינוח-גת וכל המכובדים הביאו למצב שבהלוויה של ההרוג השתתפו כל בני העדה הדרוזית, לרבות משפחתו של הקצין.

איוב קרא: דבר כזה לא קרה עד כה מעולם.

איוב קרא: אני זוכר מקרה דומה שאירע פעם אחת בעבר עם בנו של חבר כנסת שנהרג, אבל זה לא היה בספורט.

איוב קרא: בספורט זה פעם ראשונה שחלילה קורה מצב כזה.

איוב קרא: בא האבא של ההרוג ואמר: אני רוצה שהמשפחה של מי שהרג את בני יהיו לידי באירוע.

איוב קרא: זה רק מסמל על כיוון חשיבה של הרגעת הרוחות.

איוב קרא: אחרת, היינו יכולים למצוא את עצמנו בסיטואציה מאוד קשה, ואתם יודעים את ההשלכות: יש נישואים מעורבים בין בני כפר זה לבני כפר אחר, זה יכול ליצור אווירה עכורה בכל האזור.

איוב קרא: אני אומר לכם חד-משמעית, היו כמה לילות של מתח, שחששתי שמא חלילה תהיה אינתיפדה בתוך העדה ואז כולנו היינו נמצאים במצב לא נוח, גם כמדינה וגם כעדה.

איוב קרא: אני רוצה שתבינו, חשוב לי שתשננו, שהיום קמה ועדת סולחה באזור הזה.

איוב קרא: אתם רואים איזה התנהגות מופתית היתה בשני הישובים.

איוב קרא: חשוב לי מאוד שהדימוי הזה ימשיך להיות דימוי חיובי.

איוב קרא: ועדת הסולחה הזאת צריכה בסופו של דבר לקבוע כללי התנהגות מוסכמים על שתי הקהילות.

איוב קרא: אני לא נכנס לעניין הענישה הספורטיבית.

איוב קרא: יש אנשים שיקבעו, מר חיים צימר וראשי ההתאחדות לכדורגל שיקבעו מה שהם חושבים לנכון.

איוב קרא: אנחנו לא נכנסים לזה.

איוב קרא: אבל כל פעולה אקטיבית היום סביב הסוגייה הזאת, גם בוועדה הזאת וגם בכלל, אין לי ספק שיכולה להשליך על ועדת הסולחה.

איוב קרא: לכן היה רצוי להמתין עם הפקת לקחים ועם מסקנות שייזרקו לאוויר, כלפי כל צד, עד שיהיה הסכם סולחה.

איוב קרא: אחרי הסכם הסולחה, שלדעתי אפשר להגיע אליו בסופו של הליך, כל גורם שיש לו עניין וההסכם הזה יכול להשליך עליו יוכל להחליט מה שהוא רוצה.

איוב קרא: אנחנו לא יכולים לברוח ממציאות מסוימת.

איוב קרא: אם אנחנו נטה את הכף לפה או לשם, או נדבר בכיוון כזה או אחר, אנחנו נמצא עצמנו מחממים את הגזרה בצורה מיותרת, אחרי שנרגעו כל הרוחות וכאשר אנשים מתכוונים להגיע לאיזה הבנה.

איוב קרא: לכן אני מבקש ממך, אדוני היושב-ראש, כדי למנוע מצב שחס וחלילה נכה על חטא, אני מציע חד וחלק להמתין עם המסקנות שקשורות לפרשה הזאת עד שיגיע אליך דוח ועדת הסולחה.

איוב קרא: בהתאם לזה הוועדה תגיש את המלצותיה ואתה תמשיך את מה שאתה חושב שצריך לעשות.

איוב קרא: אני רוצה לומר לך שבעקבות המקרה הזה הגשתי הצעת חוק, שמדברת על ענישה עד 7 שנות מאסר לכל גורם שאינו בתפקיד שנכנס למגרשי הכדורגל ומחזיק בידיו נשק, כולל נשק קר.

איוב קרא: כל גורם, כולל שוטר שאינו בתפקיד, שייכנס למגרשי הכדורגל עם כלי נשק, לרבות סכינים, יקבל עונש עד 7 שנות מאסר, כולל קנס עד 50,000 שקל.

איוב קרא: הנחתי את הצעת החוק הזאת ובתחילת המושב אני אעלה אותה להצבעה.

איוב קרא: אני חושב שזה דבר חשוב והיה צריך לעשות את זה מזמן.

איוב קרא: אנחנו זוכרים את המקרים ברחובות ובמקומות אחרים.

איוב קרא: לדעתי לא נעשתה חקיקה בעניין הזה.

איוב קרא: לכן, סביב כל הסיטואציה הזאת אני מבקש להמתין.

איוב קרא: לשמוע היום את כל מה שאפשר לשמוע אך להמתין עם המסקנות.

איוב קרא: זה יכול להיות לטובת העניין.

אבשלום וילן: חבר הכנסת קרא, אני מכבד את בקשתך.

אבשלום וילן: אני רוצה להסביר משהו, שיהיה מאוד ברור.

אבשלום וילן: אני מבין מאוד את הרגישות הרבה שבה אנחנו מדברים.

אבשלום וילן: שמענו גם ממפקד משטרת כרמיאל שכפסע היה בין אפשרות שהאירוע היה נגמר בטרגדיה נוראה, וזה נגמר "רק" בטרגדיה כפולה.

אבשלום וילן: עובדה שגם בזמן אמת, גם ראש המועצה וגם הנהלות הקבוצות ונכבדים אחרים עשו ככל אשר לעיל ידם כדי למנוע ולהקטין את הסכנה.

אבשלום וילן: אם הם חס וחלילה לא היו משתלטים על המהומה אני מניח שיכלו להיות תוצאות הרבה יותר קשות.

איוב קרא: אין לנו בעיה עם מה שהמשטרה תחליט ועם מה שההתאחדות לכדורגל תחליט.

איוב קרא: אני אומר, בשלב זה, לשבוע, לחודש, לחודשיים, אני לא יודע כמה זה ייקח לנו, אני מבקש שהוועדה לא תצא במסקנות.

אבשלום וילן: אני בהחלט מבין את הרגישות, את כל מה שאתם מתארים פה.

אבשלום וילן: אנחנו כוועדה לא עוסקים בנושא הזה.

אבשלום וילן: אנחנו עוסקים בנושא אחד: היה פה משחק במסגרת ליגה ג' בין שתי קבוצות וזאת התוצאה הנוראה שבה הוא הסתיים.

אבשלום וילן: אנחנו מנסים ללמוד את העובדות ולראות איך בעתיד דברים כאלה לא יקרו.

אבשלום וילן: אנחנו לא במקום ההתאחדות לכדורגל ולא במקום משטרת ישראל.

אבשלום וילן: מכיוון שאנחנו מכירים את כל הרגישות - זה לא התחום שלנו.

אבשלום וילן: התחום שלנו הוא האלימות בספורט ובו אנחנו עוסקים.

איוב קרא: כל המלצה שתתפרסם בתקשורת תשליך על הסולחה ותיצור אווירה אולי לא נוחה.

אבשלום וילן: אני חושב שמה שאמרת הוא מאוד מאוד חשוב, על ההתנהגות האצילית של המשפחה.

אבשלום וילן: כמשפחה היא עשתה דבר מאוד קשה ואני חושב שהם התנהגו בצורה מאוד אחראית ומכובדת.

אבשלום וילן: אני בהחלט מכבד ואנחנו לא נעשה פה שום דבר שיפגע במה שאתה תיארת.

אבשלום וילן: אנחנו צריכים להתרכז בצד הספורטיבי.

איתן כבל: לפחות מנקודת המבט שלי ההתייחסות בדיון הזה לאירוע הטראגי והקשה שאירע היא לא כדי לעשות פה בירור מה אירע במשחק.

איתן כבל: פחות חשוב לי אם הקלטת מבושלת ומה בדיוק קרה בדקה ה-70.

איתן כבל: לזה יש משטרה, שתחקור את האירועים ותוציא את מסקנותיה.

איתן כבל: אבל אדוני יושב-ראש הוועדה, עלינו לחשוב איך נוכל לעשות את זה מנוף כדי להתמודד עם בעיה חמורה שקיימת בליגות הנמוכות, והגיע הזמן לטפל בה.

איתן כבל: אני רוצה שתדע, אדוני היושב-ראש, שבליגות הנמוכות, ליגות ב' ו-ג', בדרך כלל הקבוצה היא גורם דומיננטי בישוב והמשחקים הם אירוע חברתי.

איתן כבל: לפעמים כל השבוע האנשים בבתי-הקפה ובמסעדות עוסקים רק בקבוצה המקומית.

אריק הניג: כך גם בתל-אביב.

איתן כבל: אתה צודק, אבל ההבדל הוא בעוצמות.

איתן כבל: לפעמים זה תופס ישוב שלם.

איתן כבל: אין לך מושג מה העוצמות.

איתן כבל: אצלנו בראש העין יש ליגת שכונות, אולי הראשונה בארץ.

איתן כבל: מאחר שאין פעילות מרכזית אחרת שאפשר להתחבר אליה אז הכדורגל הופך להיות מה שמאחד את כל חלקי הישוב.

איתן כבל: אני רוצה להציע, אדוני היושב-ראש, את ההצעה הבאה: בליגות הנמוכות - הייתי שמח אם זה ייעשה גם בליגות הגבוהות - חייב לקום מאגר מידע.

איתן כבל: אגיד לכם איך.

איתן כבל: יש דוח שופט ויש דוח של המשטרה.

איתן כבל: מעבירים דוח על כל משחק להתאחדות לכדורגל.

איתן כבל: ההודעות של שני הגורמים האלה חייבות להיכנס לתוך מאגר מידע, ואז באופן טבעי נוכל ללמוד בפירוש לגבי כל משחק.

איתן כבל: אמר הנציג מבית-ג'אן שגם במשחק הקודם בין שתי הקבוצות בנובמבר היו ביטויי אלימות והוא הסתיים בנס.

איתן כבל: בהנחה שכל מה שהוא אומר הוא אמת ויציב, אני מניח שאם לפני משבץ השופטים או מי שצריך להזמין את המשטרה  היה הדוח של המשחק הזה - והוא אפילו לא צריך להוציא דוחות מאיזה תיקיה, הוא הרי יושב מול מחשב - הוא היה יכול מייד לתת הנחיה, הן למשטרה, הן לשופט, ואולי גם לעתים להזהיר את ההנהלות של שתי הקבוצות מראש.

איתן כבל: הסברה וענישה וחקיקה: עד שנגמור להסביר, עד שנגמור להעניש, עד שנגמור לחוקק - אלה דברים שהם משלימים.

איתן כבל: מאגר המידע הזה הוא תנאי הכרחי כדי שתהיה שליטה ובקרה.

איתן כבל: דרך אגב, זה לא מחייב השקעות דרמטיות אלא רק תוכנה מתאימה ומישהו שיקליד את זה, זה הכל.

אריק הניג: את התופעה הזאת, אני אומר מניסיון של הרבה שנים של צפייה בארץ ובחוץ-לארץ, אי אפשר למגר.

אריק הניג: אפשר רק למזער.

אריק הניג: המקרה שמוצג כאן היום הוא לדעתי מקרה חריג, שכמעט לא קורה, וזה נבע מאיזה אי-שפיות, זמנית או קבועה.

אריק הניג: אני סבור שאין לזה סיבה אחרת.

אריק הניג: אני רוצה להגיד משהו למשטרה.

אריק הניג: כל מה שמדברים על ענישה וחינוך וכן הלאה - זה יפה.

אריק הניג: לפי דעתי - ואתם בוודאי יודעים את זה - המזעור של התופעה בליגות התחתונות, כמו בליגות הבכירות, מוטל עליכם.

אריק הניג: לצערכם, או לא לצערכם, התופעה הזאת נופלת עליכם.

אריק הניג: אתה אמרת משפט שקצת הטריד אותי, בתקופה הקשה הזאת מבחינה בטחונית שבה אנחנו נמצאים.

אריק הניג: אמרת שלצערך בליגות הנמוכות לא מתקיימות בדיקות כמו שמתקיימות בבלומפילד.

אריק הניג: בבלומפילד למשל בודקים אותך היטב בכניסה ואתה לא יכול להכניס כלום.

אריק הניג: אני לא יודע מה הסיבות שלא נערכות בדיקות כאלה בליגות הנמוכות.

אריק הניג: צריך לחשוב על זה.

אריק הניג: בעיקר לנוכח המצב שאנחנו מצויים בו, זה סיכון איום ונורא.

אריק הניג: צריך למצוא פיתרון, שבמגרשים האלה כן תיעשינה בדיקות, אם לצורך המשחק עצמו ואם כנגד חבלות של טרור.

אריק הניג: אני רוצה לציין עוד נקודה.

אריק הניג: אני חושב שצריך לתת צל"ש לשופטים שבאים למגרשים האלה.

אריק הניג: אני מסתכל עליהם ומעריץ אותם.

אריק הניג: השופטים האלה הם פשוט גיבורים.

נעמאן חמדן: במקרה הזה היה שופט באמת עילוי, אינטליגנט, יוצא דופן והוא זכה לכל הכבוד.

חיים צימר: רציתי להגיד לחבר הכנסת איתן כבל שהמערכת קיימת אצלנו.

חיים צימר: בעקבות המקרה שקרה במשחק בנובמבר, עד כמה שאני זוכר, המשטרה הוציאה צו סגירה של המגרש בינוח.

חיים צימר: לא סתם הם משחקים בפקיעין.

חיים צימר: הדוח של המקרה הזה, חבר הכנסת איוב קרא, באמת יגיע לוועדת המשמעת בהתאחדות לכדורגל.

חיים צימר: שתי הקבוצות עומדות פה לדין.

חיים צימר: אבל עוד פעם, אנחנו הרי מסתכלים מתוך הרצון לקיים משחקים.

חיים צימר: העדה הדרוזית היא מקובלת אצלנו, ואני לא צריך להרחיב יותר.

חיים צימר: כמו שאמר חבר הכנסת איתן כבל, בכל כפר הכדורגל הוא המרכז.

חיים צימר: לפעמים נערך איתי ויכוח האם להקים עוד קבוצה באותו כפר או בכפר סמוך.

חיים צימר: חלק מהאנשים פה מכירים את זה.

חיים צימר: חבר הכנסת קרא, אנחנו צריכים להיות המפשרים.

חיים צימר: אתה מכיר את הסיפור מחורפיש, שם עשינו פעולות עם מחשבה.

חיים צימר: חבר הכנסת וילן, אני חושב שהיה פה משהו חריג, אבל התופעה הכוללת של אירועי ידויי אבנים ושל התנהגות פרועה היא תופעה שקיימת.

חיים צימר: לי אין כרגע פיתרון.

חיים צימר: אין בעיה עם המאגר.

חיים צימר: אין גם בעיה עם הענישה אצלנו.

חיים צימר: כאשר אנחנו יודעים בדיוק מה קרה - הקבוצה נענשת, ואם זה חמור אז נסגר מגרש.

אבשלום וילן: מפקד משטרת כרמיאל אומר שלהערכתו בלמעלה מ-50% מהמשחקים יש אלימות ברמה של ידויי אבנים וכולי.

יצחק כהן: דוגמה קטנה, במגרש בנחף היו 3 אירועים רצופים של ידויי אבנים.

יצחק כהן: מה הם קיבלו?

יצחק כהן: משחק רדיוס אחד.

חיים צימר: אנחנו לא מתערבים.

חיים צימר: זה דוח של המשטרה ודוח של שופט.

חיים צימר: אני לא רוצה לגעת בוועדת המשמעת של ההתאחדות לכדורגל.

חיים צימר: זה גוף רציני מאוד, עם שופטים רציניים ואנשים רציניים.

אריק הניג: אבל שמעת מה הוא אומר, שנחף קיבלו משחק רדיוס אחד אחרי 3 התפרעויות.

חיים צימר: אינני יודע.

חיים צימר: אני לא מכיר את הסיפור.

חיים צימר: אני לא רוצה להעיר על מה שאני לא מכיר.

זאב גוטמן: המשטרה מפעילה כל סוף שבוע במגרשי הכדורגל בכל הארץ כ-1,800 שוטרים בממוצע, שזה כמות אדירה.

זאב גוטמן: אם תחברו את זה עם כל המטלות שיש היום למשטרה אז אנחנו ממש נקרעים ומגיעים למצב שאנחנו אפילו מחייבים שוטרים לעבוד.

זאב גוטמן: השוטרים מעדיפים לקחת יום מנוחה.

זאב גוטמן: זה כמות אדירה ואנחנו נותנים אותה כל סוף שבוע.

זאב גוטמן: לגבי כמות השוטרים: זה פונקציה של הערכת מצב.

זאב גוטמן: אנחנו מקבלים את הנתונים גם מההתאחדות לכדורגל וגם מאותן תחנות שבהן מתקיים המשחק ובהתאם לזה גם קובעים פחות או יותר את כמות השוטרים.

זאב גוטמן: צריך להזכיר שאנחנו מדברים על אירוע ספורטיבי, לא פיזור הפגנה במזרח ירושלים, אנשים שבאים לראות כדורגל.

זאב גוטמן: הכוח המשטרתי בא לפתור בעיה מקומית ואם יש מישהו שמשתולל ומלבה את הכל, מוציאים אותו.

זאב גוטמן: אם אומרים שהיו חסרים שוטרים, אז צריך להגיד כמה היה חסר.

זאב גוטמן: כמה שוטרים רצוי שיהיו מוצבים במשחק כזה במגרש פתוח?

זאב גוטמן: 5, 10, 20, 30?

זאב גוטמן: בואו ניכנס לפרופורציות - זה הרי משחק כדורגל.

זאב גוטמן: מר אריק הניג דיבר על בידוק במגרשים.

זאב גוטמן: זה דבר שהוא לא בידינו.

זאב גוטמן: צריך לזכור, לבנות מגרש ולעשות בידוק בכניסה - זה גזירה שאותם גופים יצטרכו להתמודד איתה, ואני לא בטוח שהם יכולים.

זאב גוטמן: אז לבוא ולהגיד: לסגור, ויהיו הפרדות, ויהיו שערים ובדיקות גם בליגות האלה ובכמויות האלה, זה יכול להרוג את כל הכדורגל בליגות הנמוכות.

תאופיק ברקת: אני קצין הביטחון של מועצה מקומית ינוח-גת ובאתי גם מתוקף תפקידי כמזכיר קבוצת הפועל ינוח.

תאופיק ברקת: רציתי להתייחס ספציפית למשחק הזה, לאלימות ולמה שקדם לה.

תאופיק ברקת: לא רציתי להרחיב בקשר לשתי הקבוצות, מה היה ביניהן, ועל כך שיושב-ראש הקבוצה שלנו הוא מאמץ קבוצת בית-ג'אן ונתן להם ציוד ותלבושות, 20 כדורים וטרינינג.

תאופיק ברקת: לפני חודש היה איזה אירוע התרמה לקבוצת מכבי בית-ג'אן ומר כמאל עטילה, שאני מכבד אותו מאוד - הוא אדם מכובד מאוד - נכח באותו אירוע.

תאופיק ברקת: אני רוצה להתייחס לאירועים שקדמו למשחק.

תאופיק ברקת: בתוך שתי הקבוצות כמעט 90% הם חיילים וקצינים שמשרתים ביחד, באותו גדוד.

תאופיק ברקת: הם דיברו ביניהם על המשחק ועל מה שהולך לקרות.

תאופיק ברקת: סיפרו לי שכמה חבר'ה בבית-ג'אן אמרו: "הולכים לתקוף", "הולכים לרצוח", והזהירו שאם אנחנו ניכנס למגרש - לא נצא חיים.

תאופיק ברקת: את זה אמרו לי כמה אנשים בבית-ג'אן שבוע לפני המשחק.

אבשלום וילן: מר ברקת, אתה מבין שאנחנו לא באנו לפה ללבות את האש עכשיו.

אבשלום וילן: אנחנו מנסים לראות איך מקרים כאלה לא יקרו בעתיד.

אבשלום וילן: אמר פה ראש המועצה דברים קשים, חריפים ונכונים.

אבשלום וילן: דיבר גם נציג בית-ג'אן.

אבשלום וילן: אני לא מציע שעכשיו תפתח את כל הסיפור.

אבשלום וילן: זה לא נבון.

תאופיק ברקת: ביום חמישי שלפני המשחק התקשרתי למשטרת מעונה.

תאופיק ברקת: ביקשתי לדבר עם מפקד התחנה ואמרו לי שהוא וסגנו נמצאים בכנס ולכן דיברתי עם קצין המודיעין.

תאופיק ברקת: אמרתי לו שאני מבקש שהוא יתַגבר את האבטחה במשחק הזה.

אבשלום וילן: קיבלנו דיווח מהמשטרה על שיחות הטלפון הללו.

תאופיק ברקת: אמרתי לו: תיערך למשחק הזה בהתאם ותכין תכנית איך לאבטח את שני מחנות האוהדים.

תאופיק ברקת: הוא אמר לי: בוא ותגיש תלונה.

תאופיק ברקת: לא היה לי זמן ללכת ולהגיש תלונה.

תאופיק ברקת: אמרתי לו: אני בסך הכל מוסר לך את המידע ורוצה לעדכן אותך על איומים שקיבלנו.

תאופיק ברקת: כשהגענו למשחק נכון שהיו 8 שוטרים, אבל שוטרים באיזה רמה?

תאופיק ברקת: האם הם מיומנים לעשות את האבטחה או שהם אנשי משרד?

תאופיק ברקת: ראיתי אותם, ואני איש משטרה לשעבר וקצין משטרה, הם ישבו לידי.

תאופיק ברקת: זה בסדר, כל זמן שהמשחק היה שקט.

תאופיק ברקת: אבל לקראת הסוף הם צריכים להיערך בהתאם, להפריד בין מחנות האוהדים ולאבטח אותם.

תאופיק ברקת: זה כל מה שרציתי להגיד.

תאופיק ברקת: תודה רבה.

עאמר סיף: אני יושב-ראש קבוצת הפועל ינוח.

עאמר סיף: במקרה גם הבן שלי נורה באירוע הזה.

עאמר סיף: אני מאמץ את שתי הקבוצות.

עאמר סיף: מתחילת העונה אני בקשר הדוק עם קבוצת מכבי בית-ג'אן ואימצתי את הקבוצה בכל מה שקשור לציוד.

עאמר סיף: את המקרה הזה אפשר היה למנוע, אם כל הגורמים היו מתחברים יחד.

עאמר סיף: אני חושב שזה מקרה בודד, שלא קרה לפני כן בשום מקום.

עאמר סיף: כיושב-ראש קבוצת הפועל ינוח שבוע לפני המשחק יצרתי קשר עם הנהלת בית-ג'אן.

עאמר סיף: בהיותי אדם התורם את כספו על מנת לקדם את הספורט ביקשתי מהם ששתי ההנהלות תשבנה ביחד, על מנת שלא יהיה שום אירוע חריג במגרש.

עאמר סיף: ביקשתי מהם להוציא את המשחק מפקיעין.

עאמר סיף: במגרשים באיזור שלנו, במיוחד בליגות נמוכות, לא ראוי לקיים משחקי צמרת שיש בהם קהל.

עאמר סיף: אין השקעה בתשתיות של המגרשים.

עאמר סיף: זה נקודה שצריך לשים לב אליה על מנת למנוע מקרים קשים בעתיד.

עאמר סיף: ביקשתי מהנהלת בית-ג'אן להוציא את המשחק מהמגרש בפקיעין, בהיותם הקבוצה הביתית, ולהעביר אותו למגרש שיש בו הפרדת קהל.

עאמר סיף: הם ביקשו ממני שאני אעזור להם לחפש מגרש אחר ואכן עשיתי את זה.

עאמר סיף: מצאתי את המגרש בנחף וחזרתי אליהם אך משום מה הם לא רצו להזיז את המשחק מפקיעין.

עאמר סיף: אני לא יודע מאיזה שיקולים.

עאמר סיף: בנחף יש מגרש יותר מסודר, שיש בו הפרדה, יש בו שערים ואפשר להוציא את האוהדים בצורה מסודרת.

עאמר סיף: בשנה שעברה היה לנו משחק חשוב עם פקיעין אבל המשטרה נערכה כפי שכתוב בספרים.

עאמר סיף: הם הגיעו עם כוח יותר גדול ואני זוכר שהעמידו 3 שוטרים בצומת של התקרית עצמה ויצרו חיץ בין מחנות האוהדים: ימינה ינוח, שמאלה פקיעין.

עאמר סיף: לפני סיום המשחק שוב העמידו את השוטרים באותו מקום ולא נתנו לאוהדים המקומיים להתקרב לאוהדים של ינוח.

עאמר סיף: באותו משחק לא היו נפגעים ולא היה שום דבר, למרות שגם אז הפסידה הקבוצה הביתית.

עאמר סיף: אנחנו גם פנינו למשטרה, אמר את זה קצין הביטחון.

עאמר סיף: אנחנו יכולים לתת לכם הוכחה על קיום השיחה הזאת.

עאמר סיף: אני אישית שלחתי מכתב להתאחדות לכדורגל, התרעתי שזה משחק חשוב וביקשתי שופט בכיר, כדי שתהיה הכרעה ספורטיבית במגרש ושלא יהיו השלכות כלפי האוהדים.

עאמר סיף: אכן ההתאחדות לכדורגל נענתה לבקשה שלנו.

עאמר סיף: את האירועים במגרש אפשר היה למנוע אם היה כוח משטרה יותר גדול.

עאמר סיף: השוטרים עשו את המקסימום על מנת לשמור על הסדר.

עאמר סיף: חברי מבית-ג'אן צייר תמונה ממנה עולה שינוח אשמה באירועים.

כמאל עטילה: לא אמרתי את זה.

אבשלום וילן: זמננו קצר.

אבשלום וילן: אני מציע לא ללבות את האש כרגע בין הקבוצות.

אבשלום וילן: צריך לחפש דרכים כדי שמקרים כאלה לא יקרו יותר.

עאמר סיף: בסיום המשחק כל האוהדים של ינוח כבר היו בדרכם לביתם.

עאמר סיף: מי שנפגע במשחק הזה היו ילדים.

עאמר סיף: הבן שלי, בן 11, והילד שנהרג, בן-דודי בן 15, הם ילדים תמימים שלא השתתפו בשום קטטה.

עאמר סיף: פשוט היתה הסתה לפני המשחק: "אם לא ננצח את המשחק, ניתן להם מכות" - וזה אכן מה שהיה.

עאמר סיף: המשחק שודר ברדיו המקומי.

עאמר סיף: כל תושבי ינוח שמעו ברדיו שיש הרוגים מקרב אנשי ינוח וכל אחד דאג לילד שלו ולכן הם הגיעו למגרש.

עאמר סיף: עובדה שהמשטרה מציינת שאנשי ינוח עצמם ניסו להרגיע את ההמון ולהשליט סדר.

עאמר סיף: היום מה שנשאר לצעירים בינוח הוא קבוצת הכדורגל הזאת.

עאמר סיף: הקבוצה הזאת נפגעה קשות.

עאמר סיף: עובדה שכל הפצועים הם מינוח וההרוג הוא מינוח.

עאמר סיף: כל העובדות מראות שהם הקורבן במקרה הזה.

עאמר סיף: אנחנו כהנהלה עשינו את המקסימום במשך כל השבוע שלפני המשחק, עם המשטרה, עם ההתאחדות לכדורגל ועם הנהלת בית-ג'אן על מנת שמקרים כאלה לא יקרו.

עאמר סיף: אני יכול להוכיח את זה בכתובים.

עאמר סיף: אני מבקש מכבודכם, על מנת להיטיב עם המשפחה השכולה, על מנת שלא יהיו השלכות לעתיד - לא לפגוע בקבוצה, במיוחד שהיא לא אשמה במקרה הזה.

יוסף קארוט: אני מסכים לכל מלה שאמר ידידי חבר הכנסת איוב קרא.

יוסף קארוט: הקבוצה של ינוח, פעם הייתי יושב-ראש ההנהלה שלה והיא נקראת על-שם החלל סלמן ברקת שנפל באסון צור השני.

יוסף קארוט: למרבה הצער והמקריות, החצי השני של משפחת סיף נמצא בבית-ג'אן.

יוסף קארוט: אסור להיות מצב שיפרידו בין החצי הראשון לחצי השני.

יוסף קארוט: דרך אגב, אני רוצה לציין את המשטרה.

יוסף קארוט: כאשר הגעתי אחרי המקרה הם נתנו לי הכל ועשו הכל.

יוסף קארוט: אני קצין משוחרר ואני גם מודע למה שקורה במדינה שלנו.

יוסף קארוט: אחד הדברים שקצת צרם לי - ואני אומר את זה לעצמי בקול רם - אנחנו מצד אחד רוצים לאשר לתושבינו לקחת נשק; מצד שני, שוטר עם יד קלה על ההדק עושה את המעשה הזה.

יוסף קארוט: אני רוצה גם לציין את ראש מועצת בית-ג'אן שהגיע למגרש, ואני מנעתי ממנו לצאת לקהל.

יוסף קארוט: נפגשנו באותו לילה עם ראשי הרשויות, עם ידידי חבר הכנסת איוב קרא, עם נכבדי העדה הדרוזית וקיימנו ישיבות.

יוסף קארוט: לנו כראשי רשויות איכפת, ולכם גם איכפת.

יוסף קארוט: אבל ראו, אנחנו חיים בתוך עמנו.

יוסף קארוט: אנחנו מכירים גם את התשתית ואת המצוקה הכספית של הרשויות.

יוסף קארוט: יש ראשי רשויות שמציבים את הספורט ואת הנוער בתחתית הסולם.

יוסף קארוט: אני לא מבקר את בית-ג'אן.

יוסף קארוט: נוצר מצב שלבית-ג'אן אין מגרש ביתי, לאחר שהמגרש הקיים נסגר, ואני אמרתי שזה עונש.

יוסף קארוט: אנחנו כראשי רשויות ניעזר גם בהתאחדות לכדורגל.

יוסף קארוט: אנחנו מכינים איזה אמנה לקבוצות.

יוסף קארוט: אני לא מוכן לתת את כספי, כסף הציבור, לכך שיילכו לספורט לא למען הספורט.

יוסף קארוט: אז יש אמנה, שהקבוצה חייבת לחתום עליה.

יוסף קארוט: היא תתחייב לעסוק בספורט למען הספורט.

יוסף קארוט: כראשי רשויות יש לנו המון מה להגיד.

יוסף קארוט: אני חוזר למה שאמר ידידי חבר הכנסת איוב קרא.

יוסף קארוט: דבר ראשון, כדי לחזק את מעשיו הטובים של האב, החלטנו כראשי רשויות בעדה הדרוזית יחד עם חבר הכנסת איוב קרא לתת תעודת הוקרה לאב.

יוסף קארוט: אני מבקש שמכאן תצא הבשורה שוועדת הסולחה תמשיך את דרכה.

יוסף קארוט: מצד שני, אני אומר שאנחנו לא נתערב בחקירת המשטרה, אנחנו נהיה עזר למשטרה.

יוסף קארוט: האמינו לי שהמשטרה עשתה את עבודתה, עם כל המצוקה ועם כל הקשיים, וגם ההתאחדות לכדורגל איתה.

יוסף קארוט: אני כראש רשות, והרשו לי לייצג את יתר ראשי הרשויות, כולנו יחד נעשה הכל בשביל להסיק את המסקנות.

יוסף קארוט: אנחנו גם נעביר לכם את כל המסקנות שלנו ואת הפעולות שנעשו.

יוסף קארוט: יש לציין שגם בית-ספר תיכון בית-ג'אן ובית-ספר תיכון ינוח למחרת האירוע עשו פעולה משותפת.

יוסף קארוט: אבל ראו רבותי, אנחנו רוצים למנוע את המקרה הבא.

יוסף קארוט: אני מודה לכם.

יוסף קארוט: אנחנו מצווים לעשות את הטוב למען בנינו.

יוסף קארוט: תודה רבה.

נעמאן חמדן: אל לנו להקיש ממעשה חריג כזה על הכלל.

נעמאן חמדן: היחסים הם מצוינים ביום-יום, בחיי השיגרה.

נעמאן חמדן: המשטרה עשתה את המיטב בתנאים הקיימים.

נעמאן חמדן: כולנו מבינים חוכמה לאחר מעשה, אם ואילו.

נעמאן חמדן: לפעמים, גם  במקרים שהיו, ריבוי שוטרים רק מלבה יצרים.

נעמאן חמדן: תקוותי היא שהיחסים החמים ימשיכו לשרור כפי שהיו, מבלי ששתי הקבוצות תיפגענה.

נעמאן חמדן: יתכן שהתוצאות שיושגו עקב הענישה תהיינה הפוכות ממה שרוצים, ולזה אנחנו לא רוצים להגיע.

כמאל עטילה: אני רואה כאן לצערי שקבוצת הכדורגל של בית-ג'אן לא שמה חיי אדם במקום הראשון.

כמאל עטילה: הם לא חושבים שכאן נהרגו - ולא חשוב מי אשם - 2 צעירים נהדרים באשמת הנהלת שתי הקבוצות והשחקנים, וזה רשום בדוח המשטרה.

כמאל עטילה: מה שמעניין אותם, שהקבוצות ימשיכו הלאה.

כמאל עטילה: אין קשר בין זה לבין הסולחה.

כמאל עטילה: אני, כממונה על הספורט במועצת בית-ג'אן, כממסד, בעד להעניש את הנהלת שתי הקבוצות, כדי שילמדו מה זה ספורט הוגן ומה זה לכבד משחק כדורגל.

נעמאן חמדן: תיאורטית ניתן למנוע, כאילו, מבחינה מדעית, אבל מבחינת האמונה שלנו כעדה דרוזית לא ניתן, גם אם המפכ"ל יהיה עם כל משטרת ישראל.

נעמאן חמדן: זאת נקודה למחשבה, עם כל הצער.

נעמאן חמדן: הילד לפני המשחק התארח אצל הבן שלי ושניהם כבר נשמות ביחד.

אבשלום וילן: באלמנטים דתיים אני בוודאי לא אשפוט.

אבשלום וילן: שמעתי את זה במוצאי שבת ברדיו והזדעזעתי.

אבשלום וילן: האינטואיציה הראשונה שלי היתה שזה לא יכול להיות קשור לכדורגל, כי לא נראה לי הגיוני שאוהד כדורגל יירה בנער בן 17, ואחר-כך בו בעצמו, כתוצאה ממשחק.

אבשלום וילן: כלומר, האינטואיציה הראשונה שלי אמרה שכנראה יש פה מישהו שיצא מדעתו, שאיבד את השפיות.

אבשלום וילן: אבל, שיהיה ברור, זה קרה בגמר משחק כדורגל.

אבשלום וילן: אנחנו, ועדת הכנסת, איננו מחליפים את משטרת ישראל, שצריכה לחקור את המקרה שנגמר בשני הרוגים לאחר אירוע ספורטיבי.

אבשלום וילן: זה מקרה מאוד קשה.

אבשלום וילן: איננו מחליפים גם את ועדת המשמעת בהתאחדות לכדורגל.

אבשלום וילן: הגיע דוח השופט וועדת המשמעת של ההתאחדות לכדורגל תשב ותפסוק את פסוקה.

אבשלום וילן: אדוני נציג בית-ג'אן, אני לא מחליף את ועדת המשמעת ולא קובע מי אשם.

אבשלום וילן: זה לא מסמכותי ולא מתפקידי, שיהיה ברור.

אבשלום וילן: לכן גם אמרתי לחבר הכנסת קרא, שאני שמח מאוד שיש ועדת סולחה שתנסה לשבת על המדוכה ולהגיע להבנות איך שני כפרים, שקשורים בכל-כך הרבה קשרים, חיים ביחד זה לצד זה.

אבשלום וילן: תפקידנו הוא אחד בלבד: לדאוג לאלמנט הספורטיבי, שבליגות הנמוכות ימשיכו לשחק כדורגל.

אבשלום וילן: כפי שאמר חבר הכנסת כבל, בחלק גדול מהמקומות זה אולי אמצעי הבידור היחידי, במובן החיובי, שיש לצעירים.

אבשלום וילן: בדוח הביניים שהוועדה הזאת פרסמה בחודש יולי בשנה שעברה כתבנו במפורש.

אבשלום וילן: היינו בסיור בגליל וראינו את רמת המתקנים.

אבשלום וילן: אוי לבושה.

אבשלום וילן: אמרתי אתמול גם בישיבה אצל שר המדע, התרבות והספורט שאם לא נגייס כספים מהמועצה להסדר הימורים לספורט ונתחיל לבנות מתקנים ראויים לשמם, אי אפשר יהיה לטפל בתופעה טיפול שורש.

אבשלום וילן: הצענו שיהיו 4 איצטדיונים אזוריים, שניים בגליל ושניים בדרום ובנגב, שבהם אפשר יהיה לשחק ולתת תנאים.

אבשלום וילן: יכול להיות שהמשחקים יתחילו בשבת ב-10:00 בבוקר ויגמרו ב-10:00 בלילה, עם תאורה, שייערכו כמה משחקים, אבל שיהיו איצטדיונים נורמליים, שקהל יוכל להיכנס, לשבת ולצפות במשחקים.

אבשלום וילן: מה שאתם מתארים פה הוא ברור לגמרי, שלא היו תנאים ומתקנים ברמה.

אבשלום וילן: אני הייתי בסכנין.

אבשלום וילן: אוי לבושה, קבוצה בצמרת הליגה הלאומית משחקת במגרש שכל רגע יכול לקרות בו אסון.

אבשלום וילן: הצופים שם יושבים זה על זה.

אבשלום וילן: אני חושב שמוכרחים להתחיל לגייס את הכספים, להתחיל לבנות איצטדיונים אזוריים, לשפר את המתקנים בכפרים בליגות הנמוכות וליצור תנאים אלמנטריים.

אבשלום וילן: אני חושב שיש פה כמה וכמה בעיות, שגם העירו עליהן, גם לגבי משטרת ישראל.

אבשלום וילן: מוכרחים להגיע לסוג של הפרדת קהל.

אבשלום וילן: ראיתי פה בקלטת שמחנות האוהדים ישבו בצדדים שונים של המגרש אבל הניקוז שלהם היה בחניה והאירוע קרה אחרי כן בחניון.

אבשלום וילן: מוכרחים להפריד בין הקהלים ולחשוב על פתרונות.

אבשלום וילן: פה אני פונה להתאחדות לכדורגל.

אבשלום וילן: מפקד המשטרה באזור אמר שבלמעלה מ-50% מהמשחקים יש אלימות שמתחילה ברמת זריקת אבנים וכולי.

אבשלום וילן: אני לא אומר שזה נגמר ברצח, ואני באמת חושב שהמקרה הזה הוא חריג וקיצוני והוא איננו מייצג, אבל עובדה שהוא קרה.

אבשלום וילן: לכן אני חושב שההתאחדות לכדורגל ומשטרת ישראל צריכים להחמיר הרבה יותר.

אבשלום וילן: גם לפסול מגרשים, אם צריך, גם להחמיר מאוד את הענישה.

אבשלום וילן: אנחנו ביצענו עכשיו שורה של שינויים רציניים מאוד בחוק הבטיחות במקומות ציבוריים שקשורים לכל נושא הספורט, כולל הורדת גדרות, כולל הרבה מאוד אלמנטים באיצטדיונים הגדולים, להביא אותם לרמה אירופאית עם הגברת ענישה, עד 7 שנים, למי שיעז לתקוף שופט או שחקן.

אבשלום וילן: יכול מאוד להיות, חבר הכנסת קרא, שאנחנו צריכים לבחון אפשרות להגביר גם ענישה בחקיקה רגילה, כתוצאה מהתפרעויות סביב מגרשי כדורגל.

אבשלום וילן: את שורת החוקים על בטיחות במתקנים ציבוריים שהכנסת העבירה בקריאה שניה ושלישית רק לאחרונה, יכול להיות שצריך יהיה להחמיר.

אבשלום וילן: אני גם חושב שמה שהציע חבר הכנסת כבל הוא נכון, ללכת על מאגר מידע, שיידעו איזה משחקים הם רגישים.

איוב קרא: מר חיים צימר אמר את זה.

אבשלום וילן: אלה הכל לקחים שיש עליהם הסכמה, אבל הבעיה היא לא בהסכמה בישיבות, הבעיה היא בביצוע.

אבשלום וילן: אני מבקש מההתאחדות לכדורגל, אנחנו עומדים עכשיו לקראת השליש האחרון של העונה, נותרו אפריל ומאי.

אבשלום וילן: אני מניח שיהיו עליות וירידות בליגות הנמוכות, יהיו משחקים מאוד חמים.

אבשלום וילן: מוכרחים להיערך, להעביר את המידע למשטרה, עם 1,800 השוטרים בסופי שבוע, וזה המון לאור המשימות שיש היום למשטרה, אבל לא תהיה ברירה אלא לתגבר את הכוח.

אבשלום וילן: אני מבקש מההתאחדות לכדורגל גם לדווח לוועדה איך מתארגנים בליגות הנמוכות לקראת סיום העונה לגבי משחקים רגישים, גם ברמת הסברה, גם ברמת החמרת ענישה, ועדת משמעת - זה לא תחומים שהם בסמכותנו.

אבשלום וילן: אני פונה ומבקש לקבל דיווח.

אבשלום וילן: וגם המשטרה, בהיערכות באמת יותר חכמה ונבונה, כדי שחס וחלילה טרגדיות כאלה לא יקרו.

אבשלום וילן: אומר לכם משהו לסיום.

אבשלום וילן: ניגשתי לאירוע הזה לחלוטין לא כאירוע בין שתי קבוצות שבאות מהמגזר הדרוזי.

אבשלום וילן: ההתייחסות שלי היתה: משחק כדורגל בליגה ג' בין שתי קבוצות שכנות שנגמר בטרגדיה נוראית.

אבשלום וילן: האלימות לצערי קיימת בליגות הנמוכות ובליגות הבכירות.

אבשלום וילן: אנחנו שומעים קריאות גזעניות כנגד ערבים וכנגד שחורים, והיום בכלל כנגד סתם שחקנים ש"מתלבשים" עליהם.

אבשלום וילן: הדברים האלה מופיעים בכל מקום.

אבשלום וילן: דווקא אין דבר שהוא מלכד כמו כדורגל, ובכלל ספורט, בין אנשים מכל הגוונים, מכל הקשתות, מכל רחבי העולם.

אבשלום וילן: לכן הבעיה המרכזית שלנו כנבחרי ציבור היא איך באמת לאפשר שמשחקי הכדורגל ומשחקי הספורט יהיו נקיים ככל האפשר מאלימות ויהיה להם ערך ספורטיבי חינוכי-תרבותי יפה.

אבשלום וילן: אין אירוע כמו כדורגל שמושך אליו כל-כך הרבה אנשים.

אבשלום וילן: לא קולנוע, לא הצגות, לא שום דבר אחר.

אבשלום וילן: אלה האירועים שהכי מושכים את הקהל.

חיים צימר: הכדורגל הוא ענף שפרוס על פני כל המדינה.

אבשלום וילן: החל מפרופסורים בטכניון וכלה בירקנים ובמי שאתם לא רוצים.

אבשלום וילן: זה דבר שמאחד את כולם.

אבשלום וילן: אבל אם לא נדע לעשות קווים מאוד ברורים, ועם כל הכבוד ל-2-1, ל-1-1, ל-3-1, התוצאה היא ספורטיבית והיא לא שווה חיים של ילד אחד.

אבשלום וילן: לצערי זאת לא הטרגדיה הראשונה בארץ בשנה האחרונה.

אבשלום וילן: היה לנו את האירוע בחיפה, התפרצות ספונטנית במשחק סיום העונה עם הזכייה באליפות, כשעד היום שוכב נער בעצם כ"צמח".

אבשלום וילן: אני מאוד מקווה שאנחנו נפיק לקחים במלוא החומרה מהאירוע הזה.

אבשלום וילן: אני פונה פה גם להתאחדות לכדורגל, גם למשטרת ישראל, להקדיש מאמץ, מחשבה ואמצעים לליגות הנמוכות לגבי המשחקים שייערכו בחודשיים הבאים.

אבשלום וילן: החודשים אפריל ומאי הם סוף עונה, אלה חודשים קריטיים.

אבשלום וילן: אני יודע איך מתחממים היצרים כאשר מדובר על עלייה או ירידה של ליגות.

אבשלום וילן: מליגה ג' אין כל-כך לאן לרדת, אבל יש לאן לעלות.

אבשלום וילן: ומה ההבדל בין ליגה ג' לליגה ב'?

אבשלום וילן: פעם זה כפר כזה, ופעם זה ישוב אחר, והרי הדברים האלה קיימים בכל מקום.

אבשלום וילן: לאף אחד אין חסינות מפני הדברים האלה, שיהיה ברור.

אבשלום וילן: לכן אני תקווה שאנחנו את הלקחים מהמקרה הזה נפיק ברמה הציבורית.

אבשלום וילן: אני מאוד מקווה שזה מקרה ראשון ואחרון העונה.

אבשלום וילן: יכול מאוד להיות שאולי לא נדע את הסיבות.

אבשלום וילן: אמרת פה: "לפי האמונה".

אבשלום וילן: אני לא מתעסק ב"לפי האמונה".

נעמאן חמדן: זה חומר למחשבה.

אבשלום וילן: על זה אני לא יכול להשפיע.

אבשלום וילן: אני יכול להגיד דבר אחד, על מה אנחנו כנבחרי ציבור יכולים להשפיע.

אבשלום וילן: את זה אנחנו צריכים לעשות.

אבשלום וילן: אחרי זה מה יקרה - כל אחד יפרש.

אבשלום וילן: אבל אני רוצה שנדע שעשינו את הכל כדי להוריד את האלימות ואת התופעות הקשות האלה מעל סדר היום של כולנו.

אבשלום וילן: תודה לכולכם ולהתראות באירועים טובים יותר.